CELEX: 32020D0422(01)
Language: el
Date: 2020-03-25 00:00:00
Title: Απόφαση της Επιτροπής της 25ης Μαρτίου 2020 σχετικά με τις κατευθυντήριες γραμμές για τη διαχείριση των περιουσιακών στοιχείων του κοινού ταμείου προβλέψεων 2020/C 131/03

22.4.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 131/3
               
            
         ΑΠΟΦΑΣΗ ΤΗΣ ΕΠΙΤΡΟΠΗΣ
         της 25ης Φεβρουαρίου 2020
         σχετικά με τις κατευθυντήριες γραμμές για τη διαχείριση των περιουσιακών στοιχείων του κοινού ταμείου προβλέψεων
         (2020/C 131/03)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τη συνθήκη για την ίδρυση της Ευρωπαϊκής Κοινότητας Ατομικής Ενέργειας,
         Έχοντας υπόψη τον κανονισμό (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (1), και ιδίως το άρθρο 213 παράγραφος 5,
         Έπειτα από διαβούλευση με τον υπόλογο της Επιτροπής,
         Εκτιμώντας τα ακόλουθα:
         
                     (1)
                  
                  
                     Η χρήση χρηματοδοτικών μέσων, δημοσιονομικών εγγυήσεων και χρηματοδοτικής συνδρομής καθιστά εφικτή την αποτελεσματική και αποδοτική αξιοποίηση των δημοσιονομικών πόρων της ΕΕ. Ως εκ τούτου, απαιτείται τροφοδότηση των ταμείων εγγυήσεων για την κάλυψη της ενδεχόμενης κινητοποίησης σημαντικού ποσού πιστώσεων πληρωμών εφόσον χρειαστεί.
                  
               
                     (2)
                  
                  
                     Σύμφωνα με τον κανονισμό (ΕΕ) 2015/1017 του Ευρωπαϊκού Κοινοβουλίου και του Συμβουλίου (2) και τον κανονισμό (ΕΕ) 2017/1601 του Ευρωπαϊκού Κοινοβουλίου και του Συμβουλίου (3), η Επιτροπή διαχειρίζεται τα περιουσιακά στοιχεία του ταμείου εγγυήσεων του Ευρωπαϊκού Ταμείου Στρατηγικών Επενδύσεων και του ταμείου εγγυήσεων του Ευρωπαϊκού Ταμείου για τη Βιώσιμη Ανάπτυξη. Η Ευρωπαϊκή Τράπεζα Επενδύσεων (ΕΤΕπ) διαχειρίζεται τα περιουσιακά στοιχεία του ταμείου εγγυήσεων για τις εξωτερικές δράσεις, σύμφωνα με τον κανονισμό (ΕΚ, Ευρατόμ) αριθ. 480/2009 του Συμβουλίου (4).
                  
               
                     (3)
                  
                  
                     Η Επιτροπή προτείνει τη θέσπιση δύο νέων συνολικών δημοσιονομικών εγγυήσεων από την ημερομηνία εφαρμογής του πολυετούς δημοσιονομικού πλαισίου μετά το 2020. Πρόκειται για την εγγύηση InvestEU, στο πλαίσιο της μερικής συναντίληψης των συννομοθετών σχετικά με την πρόταση κανονισμού του Ευρωπαϊκού Κοινοβουλίου και του Συμβουλίου για τη θέσπιση του προγράμματος InvestEU (5), και την εγγύηση εξωτερικής δράσης, στην πρόταση για κανονισμό του Ευρωπαϊκού Κοινοβουλίου και του Συμβουλίου για τη θέσπιση Μηχανισμού Γειτονίας, Ανάπτυξης και Διεθνούς Συνεργασίας (ΜΓΑΔΣ) (6). Σύμφωνα με το άρθρο 9 παράγραφος 1 της μερικής συναντίληψης των συννομοθετών σχετικά με την πρόταση κανονισμού του Ευρωπαϊκού Κοινοβουλίου και του Συμβουλίου για τη θέσπιση του προγράμματος InvestEU, οι προβλέψεις για την εγγύηση InvestEU μπορεί, μεταξύ άλλων, να παρέχονται μέσω συνεισφορών των κρατών μελών. Η εγγύηση εξωτερικής δράσης για τη στήριξη δραστηριοτήτων που καλύπτονται από δημοσιονομικές εγγυήσεις, μακροοικονομική χρηματοδοτική συνδρομή και δάνεια προς τρίτες χώρες βάσει της απόφασης 77/270/Ευρατόμ του Συμβουλίου (7) θα πρέπει να θεσπιστεί στη βάση της υφιστάμενης εγγύησης του ΕΤΒΑ και του ταμείου εγγυήσεων για τις εξωτερικές δράσεις. Το υπόλοιπο του καθαρού ενεργητικού στο ταμείο εγγυήσεων του ΕΤΒΑ και στο ταμείο εγγυήσεων για τις εξωτερικές δράσεις κατά την 31η Δεκεμβρίου 2020 θα πρέπει να μεταφερθεί στο κοινό ταμείο προβλέψεων.
                  
               
                     (4)
                  
                  
                     Οι προβλέψεις για την κάλυψη δημοσιονομικών υποχρεώσεων που απορρέουν από χρηματοδοτικά μέσα, δημοσιονομικές εγγυήσεις ή χρηματοδοτική συνδρομή θα πρέπει να κρατούνται στο κοινό ταμείο προβλέψεων. Σύμφωνα με το άρθρο 211 παράγραφος 4 και το άρθρο 212 παράγραφος 1 του κανονισμού (ΕΕ, Ευρατόμ) 2018/1046 (στο εξής: δημοσιονομικός κανονισμός), το κοινό ταμείο προβλέψεων συστήνεται από τους ακόλουθους πόρους: συνεισφορές από τον γενικό προϋπολογισμό της Ένωσης, σύμφωνα με τους εφαρμοστέους κανονισμούς και ιδίως τον κανονισμό για τον καθορισμό του πολυετούς δημοσιονομικού πλαισίου και κατόπιν εξέτασης των δυνατοτήτων ανακατανομής· απόδοση των επενδύσεων στους πόρους του κοινού ταμείου προβλέψεων· ποσά που ανακτώνται από οφειλέτες που αθέτησαν τις υποχρεώσεις τους σύμφωνα με τη διαδικασία ανάκτησης που ορίζεται στην εγγύηση ή στη δανειακή σύμβαση· έσοδα και άλλες πληρωμές που εισπράττει η Ένωση σύμφωνα με την εγγύηση ή τη δανειακή σύμβαση· κατά περίπτωση, χρηματικές συνεισφορές από κράτη μέλη και τρίτες χώρες στα χρηματοδοτικά μέσα, στις δημοσιονομικές εγγυήσεις ή στη χρηματοδοτική συνδρομή της Ένωσης.
                  
               
                     (5)
                  
                  
                     Οι πόροι του κοινού ταμείου προβλέψεων θα πρέπει να κατανέμονται σε συνιστώσες που αντιστοιχούν σε καθένα από τα συνεισφέροντα μέσα. Η διαχείριση των κεφαλαίων των υποκείμενων συνιστωσών ως μια μεγάλη ομάδα περιουσιακών στοιχείων έχει διάφορα πλεονεκτήματα. Προσφέρει λειτουργικές οικονομίες κλίμακας στο πλαίσιο της διαχείρισης των περιουσιακών στοιχείων. Παρέχει τη δυνατότητα για ευρύτερα οφέλη από τη διαφοροποίηση των περιουσιακών στοιχείων ενώ χρειάζεται να διατηρηθεί μικρότερο ποσό μετρητών και ισοδυνάμων μετρητών σύμφωνα με τον πραγματικό συντελεστή προβλέψεων που αναφέρεται στο άρθρο 213 του δημοσιονομικού κανονισμού.
                  
               
                     (6)
                  
                  
                     Οι εφαρμοστέοι κανόνες για τις προβλέψεις και το κοινό ταμείο προβλέψεων θα πρέπει να παρέχουν ένα σταθερό πλαίσιο εσωτερικού ελέγχου, ώστε να επιτυγχάνεται αποδοτική και αποτελεσματική χρήση των πόρων του προϋπολογισμού της ΕΕ και να διασφαλίζεται αποδοτική διαχείριση και κατανομή των κονδυλίων.
                  
               
                     (7)
                  
                  
                     Οι κατευθυντήριες γραμμές για τη διαχείριση των περιουσιακών στοιχείων του κοινού ταμείου προβλέψεων θα πρέπει να εξασφαλίζουν την απαραίτητη ρευστότητα για την εξολοκλήρου και άμεση κάλυψη όλων των απαιτούμενων εκροών, όπως οι καταπτώσεις εγγύησης, καθώς και για τη διατήρηση του κεφαλαίου στο πλαίσιο του επενδυτικού ορίζοντα του ταμείου, με υψηλό επίπεδο βεβαιότητας. Η διαχείριση των περιουσιακών στοιχείων θα πρέπει να πραγματοποιείται από τον οικονομικό διαχειριστή στη βάση μιας επενδυτικής στρατηγικής η οποία εκφράζεται με τη μορφή στρατηγικής κατανομής των περιουσιακών στοιχείων και αντικατοπτρίζει τους επενδυτικούς στόχους και την ανοχή κινδύνου. Η επενδυτική στρατηγική θα πρέπει να αποτυπώνεται σε ένα στρατηγικό σημείο αναφοράς (στο εξής: σημείο αναφοράς). Το σημείο αναφοράς θα πρέπει να καθορίζεται σε συμφωνία με τις ορθές πρακτικές του κλάδου.
                  
               
                     (8)
                  
                  
                     Η απόκλιση από το σημείο αναφοράς από άποψη κατανομής των περιουσιακών στοιχείων και/ή των χαρακτηριστικών κινδύνου του χαρτοφυλακίου θα πρέπει να επιτρέπεται εντός συγκεκριμένων ορίων, με στόχο την ενίσχυση των προσδοκώμενων αποδόσεων. Εντούτοις, είναι αυτονόητο ότι σημαντικές μεταβολές στις συνθήκες της αγοράς ή σε άλλους παράγοντες που επηρεάζουν το επενδυτικό περιβάλλον ενδέχεται να προκαλέσουν αποκλίσεις από τις προσδοκώμενες αξίες του χαρτοφυλακίου.
                  
               
                     (9)
                  
                  
                     Η διαχείριση των περιουσιακών στοιχείων θα πρέπει να γίνεται με χρήση ενός επενδυτικού σύμπαντος που εξασφαλίζει την κατάλληλη ισορροπία μεταξύ κινδύνου και απόδοσης και την αναγκαία ρευστότητα του χαρτοφυλακίου. Τα παράγωγα δεν θα πρέπει να χρησιμοποιούνται για κερδοσκοπικούς σκοπούς. Στα κριτήρια επιλογής των περιουσιακών στοιχείων θα πρέπει να λαμβάνονται πλήρως υπόψη οι στόχοι της Επιτροπής για ενίσχυση του πλαισίου βιώσιμης χρηματοδότησης και της κοινωνικής δικαιοσύνης. Οι περιβαλλοντικές, κοινωνικές και σχετικές με τη διακυβέρνηση (ΠΚΔ) επενδυτικές πρακτικές, που λαμβάνουν ιδίως υπόψη την ανακοίνωση της Επιτροπής για την Ευρωπαϊκή Πράσινη Συμφωνία, (8) καθίστανται ολοένα και πιο σημαντικές και ο ρόλος της Επιτροπής στον τομέα αυτόν θα πρέπει να είναι υποδειγματικός.
                  
               
                     (10)
                  
                  
                     Ο οικονομικός διαχειριστής θα πρέπει να διατηρεί ένα ελάχιστο ύψος πόρων του ταμείου σε μετρητά ή ισοδύναμα μετρητών (στο εξής: αποθεματικό ρευστότητας), με βάση τους κανόνες προληπτικής εποπτείας και λαμβανομένων υπόψη των προβλέψεων πληρωμών που παρέχουν οι διατάκτριες υπηρεσίες των χρηματοδοτικών μέσων, των δημοσιονομικών εγγυήσεων ή της χρηματοδοτικής συνδρομής, σύμφωνα με το άρθρο 212 και το άρθρο 213 παράγραφος 2 δεύτερο εδάφιο του δημοσιονομικού κανονισμού.
                  
               
                     (11)
                  
                  
                     Η έγκριση και η υλοποίηση της επενδυτικής στρατηγικής θα πρέπει να υπόκειται σε μια δομή διακυβέρνησης που εξασφαλίζει την ανεξαρτησία της λειτουργίας διαχείρισης κινδύνων. Είναι απαραίτητο να υπάρξει σαφής οριοθέτηση των ρόλων του οικονομικού διαχειριστή και του υπόλογου, καθώς και των αρμόδιων για την εκτέλεση των χρηματοδοτικών μέσων, δημοσιονομικών εγγυήσεων ή χρηματοδοτικής συνδρομής που σχετίζονται με διάφορες συνιστώσες του κοινού ταμείου προβλέψεων υπηρεσιών της Επιτροπής, το προσωπικό των οποίων θα ασκεί τα αντίστοιχα καθήκοντα που προηγουμένως είχαν ανατεθεί στον διατάκτη (στο εξής: διατάκτριες υπηρεσίες).
                  
               
                     (12)
                  
                  
                     Ο οικονομικός διαχειριστής θα πρέπει να εποπτεύει την υλοποίηση της επενδυτικής στρατηγικής σύμφωνα με τους κανόνες και τις διαδικασίες που καθορίζει ο υπόλογος, τους κανόνες προληπτικής εποπτείας και τη χρηστή δημοσιονομική διαχείριση. Δυνάμει του άρθρου 213 παράγραφος 3 του δημοσιονομικού κανονισμού, ο οικονομικός διαχειριστής υπολογίζει επίσης τον πραγματικό συντελεστή προβλέψεων και υποβάλλει ετήσια έκθεση στο Ευρωπαϊκό Κοινοβούλιο και στο Συμβούλιο σχετικά με το κοινό ταμείο προβλέψεων, σύμφωνα με το άρθρο 214 του εν λόγω κανονισμού.
                  
               
                     (13)
                  
                  
                     Η Επιτροπή εξέδωσε ανακοίνωση (9) προς το Ευρωπαϊκό Κοινοβούλιο και το Συμβούλιο βάσει της ανεξάρτητης αξιολόγησης που ορίζεται στο άρθρο 212 του δημοσιονομικού κανονισμού. Στην ανακοίνωση επιβεβαιώνεται ότι η οικονομική διαχείριση των περιουσιακών στοιχείων του κοινού ταμείου προβλέψεων πρόκειται να αναληφθεί από την Επιτροπή.
                  
               
                     (14)
                  
                  
                     Ο οικονομικός διαχειριστής δεν θα πρέπει να κατέχει αρμοδιότητες που είναι ασυμβίβαστες βάσει του δημοσιονομικού κανονισμού, ειδικότερα οι αρμοδιότητές του θα πρέπει να είναι διακριτές από τις αντίστοιχες των διατακτριών υπηρεσιών που είναι αρμόδιες για τα συνεισφέροντα μέσα και του υπόλογου.
                  
               
                     (15)
                  
                  
                     Η Γενική Διεύθυνση Προϋπολογισμού διαθέτει αποδεδειγμένη πείρα στη διαχείριση διαφόρων επενδυτικών χαρτοφυλακίων και εφαρμόζει κατάλληλο πλαίσιο διακυβέρνησης και εσωτερικούς κανόνες για τη διασφάλιση της αποδοτικής οικονομικής διαχείρισης των περιουσιακών στοιχείων του κοινού ταμείου προβλέψεων. Τα ίδια καθήκοντα ασκούσε η Γενική Διεύθυνση Οικονομικών και Χρηματοδοτικών Υποθέσεων (στο εξής: ΓΔ ECFIN) έως τις 31 Δεκεμβρίου 2019. Σύμφωνα με την απόφαση της Προέδρου της Επιτροπής, της 1ης Δεκεμβρίου 2019, σχετικά με την οργάνωση των αρμοδιοτήτων των μελών της Επιτροπής [P(2019)1], η Διεύθυνση ΙΑ «Οικονομικές και χρηματοοικονομικές πράξεις» της ΓΔ ECFIN μεταφέρεται στη Γενική Διεύθυνση Προϋπολογισμού, με εξαίρεση την ομάδα που ασχολείται με την εμβάθυνση της οικονομικής και νομισματικής ένωσης, η οποία εξακολουθεί να υπάγεται στη ΓΔ ECFIN. Συνεπώς, είναι ανάγκη να υπάρξει σαφής οριοθέτηση του ρόλου του οικονομικού διαχειριστή εντός της Επιτροπής και να ανατεθούν οι αρμοδιότητες και τα καθήκοντα του οικονομικού διαχειριστή στον γενικό διευθυντή Προϋπολογισμού.
                  
               
                     (16)
                  
                  
                     Σύμφωνα με το άρθρο 212 παράγραφος 3 του δημοσιονομικού κανονισμού, ο υπόλογος καθορίζει τις διαδικασίες που πρέπει να εφαρμόζονται στις πράξεις εσόδων και εξόδων και, σε συμφωνία με τον οικονομικό διαχειριστή, στα περιουσιακά στοιχεία και τις υποχρεώσεις που σχετίζονται με το κοινό ταμείο προβλέψεων.
                  
               
                     (17)
                  
                  
                     Οι διατάκτριες υπηρεσίες των χρηματοδοτικών μέσων, των δημοσιονομικών εγγυήσεων ή της χρηματοδοτικής συνδρομής θα πρέπει να παρακολουθούν ενεργά τις δημοσιονομικές υποχρεώσεις που υπάγονται στην αρμοδιότητά τους και να ενημερώνουν τον οικονομικό διαχειριστή σχετικά με τις εξελίξεις σε ετήσια βάση και αμελλητί σε περίπτωση σημαντικών αλλαγών.
                  
               
                     (18)
                  
                  
                     Η Επιτροπή θα πρέπει να αποσαφηνίσει τον τρόπο με τον οποίο ο οικονομικός διαχειριστής, ο υπόλογος και οι διατάκτριες υπηρεσίες πρέπει να επιτελούν τους ρόλους και τις αρμοδιότητές τους, όπως αυτές καθορίζονται στην παρούσα απόφαση, και να καθορίσει τη λειτουργία της διοικητικής δομής για τη διαχείριση των περιουσιακών στοιχείων του κοινού ταμείου προβλέψεων. Θα πρέπει να θεσπιστούν πρόσθετοι κανόνες, απαραίτητοι για την εφαρμογή της παρούσας απόφασης, με τη μορφή εσωτερικής διοικητικής πράξης και συμφωνίας επιπέδου εξυπηρέτησης μεταξύ του οικονομικού διαχειριστή και των διατακτριών υπηρεσιών.
                  
               
                     (19)
                  
                  
                     Οι πόροι του υφιστάμενου Ευρωπαϊκού Ταμείου Στρατηγικών Επενδύσεων και του Ευρωπαϊκού Ταμείου για τη Βιώσιμη Ανάπτυξη, για τα οποία υφίσταντο αντίστοιχα ταμεία εγγυήσεων, θα πρέπει να ενσωματωθούν σε δύο συνιστώσες του κοινού ταμείου προβλέψεων. Ως εκ τούτου, απαιτείται κατάργηση των αντίστοιχων κατευθυντήριων γραμμών για τη διαχείριση των περιουσιακών στοιχείων των εν λόγω ταμείων εγγυήσεων.
                  
               
                     (20)
                  
                  
                     Σύμφωνα με το άρθρο 282 παράγραφος 3 στοιχείο ζ) του δημοσιονομικού κανονισμού, οι διατάξεις με τις οποίες θεσπίζεται το κοινό ταμείο προβλέψεων εφαρμόζονται από την ημερομηνία εφαρμογής του πολυετούς δημοσιονομικού πλαισίου μετά το 2020. Συνεπώς, η παρούσα απόφαση θα πρέπει να αρχίσει να εφαρμόζεται από την ίδια ημερομηνία,
                  
               ΑΠΟΦΑΣΙΖΕΙ:
         
            Άρθρο 1
            Περιουσιακά στοιχεία και συνεισφέροντα μέσα του κοινού ταμείου προβλέψεων
            
               1.   Σύμφωνα με το άρθρο 211 παράγραφος 4 και το άρθρο 212 παράγραφος 1 του δημοσιονομικού κανονισμού, στο κοινό ταμείο προβλέψεων κρατούνται ιδίως οι προβλέψεις για τα ακόλουθα συνεισφέροντα μέσα που ορίζονται στις νομοθετικές πράξεις για τη θέσπιση των εξής δημοσιονομικών εγγυήσεων και χρηματοδοτικής συνδρομής:
               
                           α)
                        
                        
                           Εγγύηση του Ευρωπαϊκού Ταμείου Στρατηγικών Επενδύσεων·
                        
                     
                           β)
                        
                        
                           Εγγύηση του Ευρωπαϊκού Ταμείου για τη Βιώσιμη Ανάπτυξη και ταμείο εγγυήσεων για τις εξωτερικές δράσεις.
                        
                     
            
               2.   Στο κοινό ταμείο προβλέψεων κρατούνται, επίσης, οι προβλέψεις από επιπλέον συνεισφέροντα μέσα, με την επιφύλαξη της θέσης σε ισχύ των συναφών διατάξεων των προτεινόμενων νομοθετικών πράξεων για τη θέσπιση των σχετικών δημοσιονομικών εγγυήσεων, χρηματοδοτικών μέσων και χρηματοδοτικής συνδρομής.
            
            
               3.   Επιπλέον και λαμβανομένου υπόψη του άρθρου 279 παράγραφος 3 του δημοσιονομικού κανονισμού, στο κοινό ταμείο προβλέψεων μπορούν να μεταφερθούν προβλέψεις από πρόσθετα συνεισφέροντα μέσα, σε μετρητά ή ως τίτλοι επιλέξιμων χρηματοοικονομικών περιουσιακών στοιχείων, και ιδίως από τα ακόλουθα:
               
                           α)
                        
                        
                           υφιστάμενα χρηματοδοτικά μέσα με μεγάλο χαρτοφυλάκιο ανεξόφλητων περιουσιακών στοιχείων που εμπίπτουν στο ίδιο επενδυτικό σύμπαν με το κοινό ταμείο προβλέψεων, όπως προβλέπει το άρθρο 8 του παρόντος κανονισμού και εφόσον αυτό συνάδει με το άρθρο 279 παράγραφος 3 του δημοσιονομικού κανονισμού·
                        
                     
                           β)
                        
                        
                           άλλα μέσα πολιτικής της Επιτροπής, τα οποία έχουν εξαγοράσει μεγάλο χαρτοφυλάκιο ανεξόφλητων περιουσιακών στοιχείων που εμπίπτουν στο ίδιο επενδυτικό σύμπαν με το ΚΤΠ, όπως ορίζεται στο άρθρο 8·
                        
                     
                           γ)
                        
                        
                           κράτη μέλη που ζητούν τη διαχείριση μιας δυνητικής συνεισφοράς από τα ταμεία υπό επιμερισμένη διαχείριση, όπως προβλέπεται για τους σκοπούς της συνιστώσας για τα κράτη μέλη στο πλαίσιο του προγράμματος InvestEU.
                        
                     
            
               4.   Η μεταφορά πρόσθετων προβλέψεων στο κοινό ταμείο προβλέψεων που αναφέρεται στην παράγραφο 3 κοινοποιείται εκ των προτέρων στον οικονομικό διαχειριστή από τη διατάκτρια υπηρεσία και πραγματοποιείται με συμφωνία του.
            
            
               5.   Όσον αφορά τυχόν υφιστάμενες δεσμεύσεις που τηρούνται εκτός του κοινού ταμείου προβλέψεων δυνάμει του άρθρου 279 παράγραφος 3 του δημοσιονομικού κανονισμού, εξακολουθούν να ισχύουν οι ήδη εγκριθείσες κατευθυντήριες γραμμές και οδηγίες για τη διαχείριση των περιουσιακών στοιχείων.
            
         
         
            Άρθρο 2
            Γενικός στόχος της διαχείρισης του κοινού ταμείου προβλέψεων
            
               1.   Η διαχείριση του κοινού ταμείου προβλέψεων ασκείται έτσι ώστε να εξασφαλίζεται η απαραίτητη ρευστότητα για την εξολοκλήρου και άμεση κάλυψη όλων των απαιτούμενων εκροών και καταπτώσεων εγγύησης, καθώς και να επιτυγχάνεται διατήρηση του κεφαλαίου στο πλαίσιο του επενδυτικού ορίζοντα του ταμείου, με υψηλό επίπεδο βεβαιότητας.
            
            
               2.   Για την επίτευξη του γενικού στόχου που τίθεται στην παράγραφο 1, ο οικονομικός διαχειριστής του κοινού ταμείου προβλέψεων ασκεί τη διαχείριση των περιουσιακών στοιχείων σύμφωνα με τους κανόνες προληπτικής εποπτείας και τις αρχές της χρηστής δημοσιονομικής διαχείρισης, καθώς και με βάση τους κανόνες και τις διαδικασίες που καθορίζει ο υπόλογος της Επιτροπής.
            
            
               3.   Κατά τη σύνθεση του χαρτοφυλακίου του κοινού ταμείου προβλέψεων επιδιώκεται η διασφάλιση υψηλού βαθμού διαφοροποίησης από άποψη επιλέξιμων κατηγοριών περιουσιακών στοιχείων, γεωγραφικών περιοχών, εκδοτών και ληκτότητας, με στόχο τη διαχείριση των διακυμάνσεων στην αξία του χαρτοφυλακίου.
            
         
         
            Άρθρο 3
            Δομή και λειτουργία του κοινού ταμείου προβλέψεων
            
               1.   Οι πόροι του κοινού ταμείου προβλέψεων κατανέμονται σε συνιστώσες οι οποίες αντιστοιχούν σε καθένα από τα συνεισφέροντα μέσα, όπως αναφέρεται στο άρθρο 1.
            
            
               2.   Το ποσοστό των συνιστωσών καθορίζεται κατ’ αναλογία και αντιπροσωπεύει τις συνεισφορές και τις αναλήψεις στις οποίες προβαίνει κάθε συνεισφέρον μέσο όσον αφορά τα περιουσιακά στοιχεία του κοινού ταμείου προβλέψεων.
            
            
               3.   Τυχόν υποχρεώσεις που προκύπτουν από υποκείμενα συνεισφέροντα μέσα καλύπτονται με αναλήψεις από τα περιουσιακά στοιχεία του κοινού ταμείου προβλέψεων, μέχρι του ποσοστού που αντιστοιχεί στη σχετική συνιστώσα. Τυχόν υπέρβαση του ορίου ανάληψης έχει εξαιρετικό και προσωρινό χαρακτήρα και αποπληρώνεται από το συνεισφέρον μέσο στην ονομαστική της αξία.
            
            
               4.   Στην περίπτωση που τα περιουσιακά στοιχεία του κοινού ταμείου προβλέψεων που αντιστοιχούν στο ποσοστό της σχετικής συνιστώσας έχουν εξαντληθεί, η Επιτροπή ζητά από την αρμόδια για τον προϋπολογισμό αρχή τις αναγκαίες πιστώσεις για την κάλυψη των δεσμεύσεων που έχουν αναληφθεί.
            
            
               5.   Σύμφωνα με το άρθρο 30 παράγραφος 1 στοιχείο ζ) του δημοσιονομικού κανονισμού, η Επιτροπή μπορεί, κατ’ εξαίρεση, να προβαίνει, στο πλαίσιο του οικείου τμήματος του προϋπολογισμού, σε μεταφορά πιστώσεων από τη θέση δημοσιονομικής εγγύησης στη θέση άλλης δημοσιονομικής εγγύησης στις εξαιρετικές περιπτώσεις που οι προβλεπόμενοι πόροι στο κοινό ταμείο προβλέψεων της δεύτερης δεν επαρκούν για την εκτέλεση εγγύησης που έχει καταπέσει και με την επιφύλαξη της μετέπειτα αποκατάστασης του μεταφερόμενου ποσού σύμφωνα με τη διαδικασία που ορίζεται στο άρθρο 30 παράγραφος 1 στοιχείο ζ) και στο άρθρο 212 παράγραφος 4 του δημοσιονομικού κανονισμού.
            
            
               6.   Βάσει του άρθρου 211 παράγραφος 7 του δημοσιονομικού κανονισμού, η Επιτροπή ενημερώνει, το ταχύτερο δυνατόν, την αρμόδια για τον προϋπολογισμό αρχή όταν η αξία του ποσοστού οποιασδήποτε συνιστώσας μειώνεται κάτω από το 50 % του ποσού που προβλέπεται μετά την εφαρμογή του πραγματικού συντελεστή προβλέψεων, και εκ νέου όταν η εν λόγω αξία μειωθεί κάτω από το 30 % του προβλεπόμενου ποσού.
            
         
         
            Άρθρο 4
            Κάλυψη καταπτώσεων εγγύησης
            
               1.   Η εξόφληση των καταπτώσεων εγγύησης οι οποίες αντιστοιχούν σε χρηματοδοτικά μέσα, δημοσιονομικές εγγυήσεις και χρηματοδοτική συνδρομή που καλύπτονται από το κοινό ταμείο προβλέψεων (στο εξής: καταπτώσεις εγγύησης) διασφαλίζει την ιχνηλασιμότητα και την καταγραφή των εν λόγω μεταφορών εντός του λογιστικού συστήματος της Επιτροπής.
            
            
               2.   Οι καταπτώσεις εγγύησης και οι άλλες σχετικές αιτήσεις πληρωμής μπορούν να καλυφθούν σε μετρητά και/ή μέσω πώλησης περιουσιακών στοιχείων του κοινού ταμείου προβλέψεων, καθώς και/ή μέσω συμφωνιών επαναγοράς, εντός των εφαρμοστέων ορίων κινδύνου.
            
            
               3.   Μετά την παραλαβή μιας κατάπτωσης εγγύησης ή σχετικής αίτησης πληρωμής από εταίρο υλοποίησης ή προκειμένου, σύμφωνα με το άρθρο 212 και το άρθρο 213 παράγραφος 2 δεύτερο εδάφιο του δημοσιονομικού κανονισμού, να διατηρείται ένα ελάχιστο ποσό πόρων σε μετρητά ή σε ισοδύναμα μετρητών στο αποθεματικό ρευστότητας στο κεντρικό δημόσιο ταμείο της Επιτροπής, η διατάκτρια υπηρεσία που είναι αρμόδια για το συνεισφέρον μέσο εκδίδει εντολή αναπλήρωσης ώστε να αποκατασταθεί η αξία της αντίστοιχης γραμμής του αποθεματικού ρευστότητας. Βάσει των εν λόγω εντολών αναπλήρωσης, το δημόσιο ταμείο της Επιτροπής ζητά τη μεταφορά ποσών σε ειδικά συσταθέντα λογαριασμό για τη διαχείριση των εν λόγω καταπτώσεων εγγύησης ή αιτήσεων πληρωμής, από όπου αυτά διατίθενται στις διατάκτριες υπηρεσίες, οι οποίες δύνανται να τα χρησιμοποιήσουν για την καταβολή πληρωμών στους εταίρους υλοποίησης.
            
            
               4.   Οι διατάκτριες υπηρεσίες παρέχουν εκ των προτέρων πληροφορίες, μόλις αυτές καταστούν διαθέσιμες, σχετικά με όλες τις καταπτώσεις εγγύησης ή τις σχετικές αιτήσεις πληρωμής, προκειμένου ο οικονομικός διαχειριστής να μπορεί να προετοιμαστεί επαρκώς και να ανταποκριθεί στις εν λόγω καταπτώσεις εγγύησης ή αιτήσεις πληρωμής. Οι διατάκτριες υπηρεσίες που είναι αρμόδιες για τα συνεισφέροντα μέσα παρακολουθούν ενεργά τις δημοσιονομικές υποχρεώσεις που υπάγονται στην αρμοδιότητά τους, ώστε να παρέχουν προβλέψεις για τα έσοδα και έγκαιρη πληροφόρηση, εφόσον είναι διαθέσιμη, σχετικά με τις προσδοκώμενες καταπτώσεις εγγύησης.
            
            
               5.   Η ετήσια έκθεση για τη λειτουργία του κοινού ταμείου προβλέψεων περιλαμβάνει στοιχεία σχετικά με τις καταπτώσεις εγγύησης και τις σχετικές αιτήσεις πληρωμής που καλύφθηκαν από το κοινό ταμείο προβλέψεων.
            
         
         
            Άρθρο 5
            Επενδυτική στρατηγική
            
               1.   Ο οικονομικός διαχειριστής καταρτίζει την επενδυτική στρατηγική προκειμένου να κατευθύνει τη διαχείριση των περιουσιακών στοιχείων του κοινού ταμείου προβλέψεων με σκοπό την επίτευξη των επενδυτικών στόχων που καθορίζονται στο άρθρο 2. Αυτή η επενδυτική στρατηγική εκφράζεται με τη μορφή της στρατηγικής κατανομής των περιουσιακών στοιχειών, με την οποία καθορίζεται η ενδεικτική κατανομή-στόχος σε διαφορετικές κατηγορίες επιλέξιμων χρηματοοικονομικών περιουσιακών στοιχείων.
            
            
               2.   Οι οικονομικός διαχειριστής αποτυπώνει τη στρατηγική κατανομή των περιουσιακών στοιχείων σε ένα στρατηγικό σημείο αναφοράς (στο εξής: σημείο αναφοράς), σε σχέση με το οποίο πραγματοποιείται η σύγκριση των επιδόσεων του κοινού ταμείου προβλέψεων.
            
            
               3.   Η επενδυτική στρατηγική και το σημείο αναφοράς προτείνονται από τον οικονομικό διαχειριστή και εγκρίνονται από τον υπόλογο, κατόπιν διαβούλευσης και σε συνεργασία με τις διατάκτριες υπηρεσίες.
            
            
               4.   Η επενδυτική στρατηγική και το σημείο αναφοράς ενδέχεται να τροποποιηθούν σε περίπτωση δεόντως τεκμηριωμένης και αιτιολογημένης αλλαγής των οικονομικών συνθηκών, ουσιαστικής μεταβολής στις ανάγκες και την κατάσταση των συνεισφερόντων μέσων ή σημαντικής μεταβολής στις εκτιμήσεις εισροών και εκροών. Η διαδικασία τροποποίησης της επενδυτικής στρατηγικής είναι κοινή με αυτή που ακολουθείται για την αρχική της έγκριση. Η επενδυτική στρατηγική καθορίζεται λαμβανομένων υπόψη του επενδυτικού ορίζοντα και της ανοχής κινδύνου του κοινού ταμείου προβλέψεων.
            
            
               5.   Ο επενδυτικός ορίζοντας του κοινού ταμείου προβλέψεων αποτυπώνει τον συνδυασμό των επενδυτικών οριζόντων των διαφορετικών συνεισφερόντων μέσων, λαμβάνοντας υπόψη το χρονικό προφίλ των δημοσιονομικών συνεισφορών και τις εκτιμήσεις για εισροές και εκροές που παρέχουν οι αρμόδιες για τα συνεισφέροντα μέσα διατάκτριες υπηρεσίες πριν από τον καθορισμό της αρχικής επενδυτικής στρατηγικής και σε ετήσια βάση όσον αφορά τον κύκλο ζωής του συνεισφέροντος μέσου ή σε περίπτωση που αναμένονται σημαντικές μεταβολές.
            
            
               6.   Ο οικονομικός διαχειριστής καθορίζει την ανοχή κινδύνου του κοινού ταμείου προβλέψεων ως το μέγιστο ποσό απωλειών λόγω οικείων δραστηριοτήτων διαχείρισης περιουσιακών στοιχείων που μπορεί να δεχτεί το κοινό ταμείο προβλέψεων. Η ανοχή κινδύνου εκφράζεται μέσω παραμέτρων κινδύνου, όπως η «δυνητική ζημία», οι οποίες καθορίζονται με υψηλό βαθμό βεβαιότητας, ούτως ώστε να ελαχιστοποιείται η πιθανότητα να υπερβούν οι πραγματικές απώλειες τις μέγιστες προσδοκώμενες απώλειες.
            
         
         
            Άρθρο 6
            Υλοποίηση της επενδυτικής στρατηγικής από τον οικονομικό διαχειριστή
            
               1.   Ο οικονομικός διαχειριστής υλοποιεί την επενδυτική στρατηγική λαμβάνοντας υπόψη τις κατευθυντήριες γραμμές για τη διαχείριση των περιουσιακών στοιχείων και τους σχετικούς κανονισμούς και διαδικασίες.
            
            
               2.   Ο οικονομικός διαχειριστής εποπτεύει τη λειτουργία των διαδικασιών που καθορίζονται βάσει της παρούσας απόφασης.
            
            
               3.   Ο οικονομικός διευθυντής υποβάλλει εκθέσεις σύμφωνα με το άρθρο 11.
            
            
               4.   Η υπηρεσία διαχείρισης κινδύνων που υπάγεται στον οικονομικό διαχειριστή αναφέρει τυχόν σημαντικά προβλήματα σχετικά με τη χρηστή και συνετή δημοσιονομική διαχείριση των περιουσιακών στοιχείων στον υπόλογο.
            
            
               5.   Ο οικονομικός διαχειριστής εποπτεύει τις συνάψεις συμβάσεων για την παροχή των σχετικών υπηρεσιών υποστήριξης (λογιστικής, ανάλυσης δεδομένων, λύσεων συναλλαγών) που απαιτούνται για την αποδοτική υλοποίηση της επενδυτικής στρατηγικής.
            
            
               6.   Με στόχο την εξασφάλιση της αποτελεσματικής και αποδοτικής υλοποίησης της επενδυτικής στρατηγικής, ο οικονομικός διαχειριστής εξουσιοδοτείται να αναθέτει ειδικές λειτουργίες ή διαδικασίες σε διαπιστευμένους παρόχους υπηρεσιών, οι οποίοι κατέχουν όλες τις απαιτούμενες άδειες για την εκτέλεση των ανατεθεισών υπηρεσιών. Στις δραστηριότητες που μπορούν να αποτελέσουν αντικείμενο ανάθεσης συμπεριλαμβάνονται οι εξής:
               
                           α)
                        
                        
                           αποτίμηση και λογιστική των περιουσιακών στοιχείων και των ποσοστών των συνιστωσών στο κοινό ταμείο προβλέψεων·
                        
                     
                           β)
                        
                        
                           φύλαξη, διακράτηση και διαχείριση των περιουσιακών στοιχείων του κοινού ταμείου προβλέψεων·
                        
                     
                           γ)
                        
                        
                           διαμόρφωση, αποτίμηση και διατήρηση δεικτών αναφοράς, δεδομένων αγοράς.
                        
                     
         
         
            Άρθρο 7
            Υπολογισμός και αποτίμηση των επιδόσεων
            
               1.   Ο οικονομικός διαχειριστής καταρτίζει τουλάχιστον σε μηνιαία βάση την καθαρή αξία ενεργητικού (ΚΑΕ) του κοινού ταμείου προβλέψεων. Κάθε συναλλαγή (εισροή/εκροή) αποτιμάται στην ΚΑΕ στο τέλος του μήνα.
            
            
               2.   Τα συνολικά κέρδη ή ζημίες από τις επενδύσεις των περιουσιακών στοιχείων, όπως αποτυπώνονται στην ΚΑΕ του κοινού ταμείου προβλέψεων, κατανέμονται αναλογικά ως προς το ποσοστό των συνιστωσών των αντίστοιχων χρηματοδοτικών μέσων, δημοσιονομικών εγγυήσεων και χρηματοδοτικής συνδρομής.
            
            
               3.   Η αποτίμηση του χαρτοφυλακίου καθορίζεται με τη χρήση μεθόδων και διαδικασιών αποτίμησης που προτείνει ο οικονομικός διαχειριστής και εγκρίνει ο υπόλογος. Οι εν λόγω μέθοδοι και διαδικασίες μπορεί να περιλαμβάνουν τιμές κλεισίματος αγοράς, τιμές βάσει εξωτερικών εκτιμήσεων, χρηματιστηριακές τιμές σε ενεργές αγορές και, εφόσον αυτές δεν είναι διαθέσιμες, εσωτερικά ή εξωτερικά υποδείγματα αποτίμησης. Εάν τα περιουσιακά στοιχεία έχουν αγοραστεί ή πωληθεί, χρησιμοποιούνται οι τιμές των συναλλαγών.
            
            
               4.   Οι επιδόσεις του χαρτοφυλακίου εκτιμώνται βάσει της εύλογης αξίας, λαμβανομένων υπόψη των αγοραίων τιμών των μέσων. Οι επιδόσεις του χαρτοφυλακίου υπολογίζονται αφενός σε απόλυτη βάση και, αφετέρου, σε σχέση με το σημείο αναφοράς, όπως περιγράφεται στο άρθρο 5.
            
            
               5.   Το άμεσο κόστος διαχείρισης των περιουσιακών στοιχείων του κοινού ταμείου προβλέψεων απορροφάται από τα περιουσιακά στοιχεία του κοινού ταμείου προβλέψεων. Το εν λόγω κόστος διαχείρισης των περιουσιακών στοιχείων περιλαμβάνει τέλη διακράτησης, δαπάνες εξωτερικού ελέγχου, κόστος συναλλαγών και αντιστάθμισης κινδύνου, τραπεζικές επιβαρύνσεις και δαπάνες που σχετίζονται με συναλλαγές δανεισμού τίτλων, καθώς και άλλες επιλέξιμες πράξεις σύμφωνα με το άρθρο 8.
            
            
               6.   Το κόστος των υποδομών συναλλαγών, συμπεριλαμβανομένων των δαπανών για υπηρεσίες δεδομένων που σχετίζονται άμεσα με τη διαχείριση των περιουσιακών στοιχείων του κοινού ταμείου προβλέψεων, μπορεί να αφαιρεθεί από τα περιουσιακά στοιχεία του ταμείου.
            
         
         
            Άρθρο 8
            Επιλέξιμο επενδυτικό σύμπαν
            
               1.   Το κοινό ταμείο προβλέψεων πραγματοποιεί επενδύσεις μόνο σε:
               
                           α)
                        
                        
                           περιουσιακά στοιχεία της χρηματαγοράς σε ευρώ·
                        
                     
                           β)
                        
                        
                           τίτλους σταθερής απόδοσης·
                        
                     
                           γ)
                        
                        
                           ρυθμιζόμενες συλλογικές επενδύσεις σε χρεωστικούς και συμμετοχικούς τίτλους.
                        
                     
            
               2.   Το κοινό ταμείο προβλέψεων αποκτά έκθεση στις εν λόγω κατηγορίες περιουσιακών στοιχείων μέσω επενδύσεων στα ακόλουθα μέσα ή συμμετοχής στις ακόλουθες πράξεις:
               
                           α)
                        
                        
                           καταθέσεις·
                        
                     
                           β)
                        
                        
                           μέσα της χρηματαγοράς και αμοιβαία κεφάλαια της χρηματαγοράς που παρέχουν ημερήσια ρευστότητα και καλύπτονται από τον κανονισμό (ΕΕ) 2017/1131 του Ευρωπαϊκού Κοινοβουλίου και του Συμβουλίου (10)·
                        
                     
                           γ)
                        
                        
                           χρεωστικούς τίτλους, όπως ομόλογα, συναλλαγματικές και γραμμάτια και τιτλοποιημένα μέσα, σύμφωνα με τα απλά, διαφανή και τυποποιημένα κριτήρια που ορίζονται στον κανονισμό (ΕΕ) 2017/2402 του Ευρωπαϊκού Κοινοβουλίου και του Συμβουλίου (11)·
                        
                     
                           δ)
                        
                        
                           οργανισμούς συλλογικών επενδύσεων που καλύπτονται από την οδηγία 2009/65/ΕΚ του Ευρωπαϊκού Κοινοβουλίου και του Συμβουλίου (12), συμπεριλαμβανομένων των διαπραγματεύσιμων αμοιβαίων κεφαλαίων με επενδύσεις σε συμμετοχικούς ή χρεωστικούς τίτλους εφόσον οι μέγιστες απώλειες δεν μπορούν να υπερβούν τα επενδεδυμένα ποσά·
                        
                     
                           ε)
                        
                        
                           συμφωνίες επαναγοράς, σύμφωνα με το άρθρο 212 παράγραφος 2 του δημοσιονομικού κανονισμού·
                        
                     
                           στ)
                        
                        
                           συμφωνίες αγοράς και επαναπώλησης·
                        
                     
                           ζ)
                        
                        
                           πράξεις δανεισμού τίτλων με αναγνωρισμένα συστήματα συμψηφισμού όπως το Clearstream και το Euroclear ή με κορυφαία χρηματοπιστωτικά ιδρύματα που ειδικεύονται σε τέτοιου είδους πράξεις.
                        
                     
            
               3.   Τα παράγωγα, με τη μορφή προθεσμιακών συμβάσεων και συμβολαίων μελλοντικής εκπλήρωσης και συμφωνιών ανταλλαγής (swaps), χρησιμοποιούνται αποκλειστικά για λόγους αποδοτικής διαχείρισης του χαρτοφυλακίου και όχι για σκοπούς κερδοσκοπίας ή μόχλευσης θέσης. Τα παράγωγα μπορούν να χρησιμοποιηθούν για προσαρμογή της διάρκειας, μείωση του πιστωτικού ή άλλου σχετικού κινδύνου ή αλλαγές στην κατανομή των περιουσιακών στοιχείων σύμφωνα με την επενδυτική πολιτική.
            
            
               4.   Τα περιουσιακά στοιχεία του κοινού ταμείου προβλέψεων μπορούν να επενδύονται σε ομόλογα αντιστάθμισης κινδύνου υψηλής ρευστότητας εκφρασμένα σε δολάρια ΗΠΑ τα οποία εκδίδονται από κρατικές ή υπερεθνικές οντότητες αποκλειστικά για λόγους διαφοροποίησης και έκθεσης σε διαφορετική καμπύλη επιτοκίου. Οποιοσδήποτε συναλλαγματικός κίνδυνος αντισταθμίζεται από την κατάλληλη χρήση συμφωνιών ανταλλαγής ή άλλων μέσων αντιστάθμισης συναλλαγματικού κινδύνου, όπως διευκρινίζεται στην παράγραφο 3.
            
            
               5.   Ο οικονομικός διαχειριστής μπορεί, εφόσον συμφωνεί ο υπόλογος, να διευρύνει το πεδίο των επιλέξιμων επενδύσεων και να συμπεριλάβει άλλες κατηγορίες περιουσιακών στοιχείων και επενδυτικών πράξεων σύμφωνα με την επενδυτική στρατηγική και τους επενδυτικούς στόχους, καθώς και νομίσματα άλλων προηγμένων οικονομιών, σύμφωνα με τον κατάλογο που εκδίδει κατά καιρούς το Διεθνές Νομισματικό Ταμείο και εφόσον υφίσταται αντιστάθμιση συναλλαγματικού κινδύνου. Οποιαδήποτε απόφαση για ένταξη νέων κατηγοριών περιουσιακών στοιχείων, επενδυτικών πράξεων ή νομισμάτων προηγμένων οικονομιών βασίζεται σε τεκμηριωμένη αιτιολόγηση, για κάθε κατηγορία περιουσιακών στοιχείων, πράξη ή νόμισμα, του τρόπου με τον οποίο η διεύρυνση των επενδυτικών δυνατοτήτων θα ενισχύσει τις επιδόσεις κινδύνου-απόδοσης του κοινού ταμείου προβλέψεων. Στο πλαίσιο αυτό συμπεριλαμβάνεται εκτίμηση των επιχειρησιακών ικανοτήτων που απαιτούνται για τη στήριξη των εν λόγω νέων επενδυτικών δυνατοτήτων.
            
         
         
            Άρθρο 9
            Κατάλογος δραστηριοτήτων που εξαιρούνται από τους επενδυτικούς σκοπούς για δεοντολογικούς ή ηθικούς λόγους
            
               1.   Ο οικονομικός διαχειριστής δεν προβαίνει, εν γνώσει του, σε επένδυση των περιουσιακών στοιχείων του κοινού ταμείου προβλέψεων σε τίτλους που εκδίδονται από επιχειρήσεις για τις οποίες, βάσει οριστικής δικαστικής απόφασης ή οριστικής διοικητικής απόφασης, έχει διαπιστωθεί ότι συμμετέχουν σε δραστηριότητες που:
               
                           α)
                        
                        
                           κρίθηκαν παράνομες ή απαγορεύθηκαν για δεοντολογικούς ή ηθικούς λόγους βάσει του ενωσιακού κανονιστικού πλαισίου και διεθνών συμβάσεων και συμφωνιών·
                        
                     
                           β)
                        
                        
                           σχετίζονται με την ανάπτυξη, την παραγωγή και την εμπορία πυρομαχικών ή οπλισμού που απαγορεύονται από την εφαρμοστέα διεθνή νομοθεσία.
                        
                     
            
               2.   Τα περιουσιακά στοιχεία του κοινού ταμείου προβλέψεων δεν επενδύονται σε τίτλους που εκδίδονται από επιχειρήσεις στις οποίες άνω του 25 % των συνολικών ετήσιων εσόδων προέρχεται, εν γνώσει του οικονομικού διαχειριστή, από τις ακόλουθες δραστηριότητες:
               
                           α)
                        
                        
                           δραστηριότητες τυχερών παιχνιδιών (δραστηριότητες παραγωγής, κατασκευής, διανομής, μεταποίησης, εμπορίας ή λογισμικού)·
                        
                     
                           β)
                        
                        
                           προϊόντα και δραστηριότητες που συνδέονται με τον καπνό (παραγωγή, διανομή, μεταποίηση και εμπόριο)·
                        
                     
                           γ)
                        
                        
                           σεξουαλικό εμπόριο και σχετικές υποδομές, υπηρεσίες και μέσα ενημέρωσης.
                        
                     
         
         
            Άρθρο 10
            Περιβαλλοντικά, κοινωνικά και σχετικά με τη διακυβέρνηση ζητήματα
            
               1.   Η επενδυτική στρατηγική του κοινού ταμείου προβλέψεων υλοποιείται σύμφωνα με τον στόχο πολιτικής της Ένωσης για την προώθηση της βιώσιμης χρηματοδότησης και της κοινωνικής δικαιοσύνης στον μέγιστο βαθμό που το επιτρέπει η διατήρηση του κεφαλαίου του κοινού ταμείου προβλέψεων.
            
            
               2.   Η υλοποίηση της επενδυτικής πολιτικής του κοινού ταμείου προβλέψεων συμμορφώνεται με το σύνολο της συναφούς νομοθεσίας για την προώθηση περιβαλλοντικών, κοινωνικών και σχετικών με τη διακυβέρνηση χρηματοδοτικών μέσων και τηρεί τα σχετικά πρότυπα, συστήματα, κριτήρια και διαδικασίες που καθορίζει το ενωσιακό κανονιστικό πλαίσιο.
            
            
               3.   Ο οικονομικός διαχειριστής πραγματοποιεί διαβουλεύσεις με την ομάδα τεχνικών εμπειρογνωμόνων για τη βιώσιμη χρηματοδότηση της ΕΕ, ή με αυτή που θα τη διαδεχτεί, όσον αφορά την εφαρμογή περιβαλλοντικών, κοινωνικών και σχετικών με τη διακυβέρνηση παραγόντων στην επενδυτική στρατηγική του κοινού ταμείου προβλέψεων.
            
            
               4.   Ο οικονομικός διαχειριστής εποπτεύει το περιβαλλοντικό, κοινωνικό και σχετικό με τη διακυβέρνηση προφίλ του κοινού ταμείου προβλέψεων και υποβάλλει σχετικές εκθέσεις σε τακτική βάση, συμπεριλαμβανομένης της ετήσιας έκθεσης που αναφέρεται στο άρθρο 11.
            
         
         
            Άρθρο 11
            Εκθέσεις και λογαριασμοί του κοινού ταμείου προβλέψεων
            
               1.   Η ετήσια έκθεση βάσει του άρθρου 214 παράγραφος 2 του δημοσιονομικού κανονισμού περιλαμβάνει βασικές πληροφορίες σχετικά με τη γενική σύνθεση του χαρτοφυλακίου, τον αριθμό των καταπτώσεων, τον αριθμό των συναλλαγών και τις επιδόσεις συγκριτικά με το σημείο αναφοράς.
            
            
               2.   Στην ετήσια έκθεση περιλαμβάνονται παρατηρήσεις σχετικά με τις συνολικές επιδόσεις του κοινού ταμείου προβλέψεων και τυχόν σημαντικές εξελίξεις που σχετίζονται με τα αποτελέσματα και τις δραστηριότητες του κοινού ταμείου προβλέψεων στη διάρκεια του έτους.
            
            
               3.   Ο υπόλογος διασφαλίζει την έγκαιρη κατάρτιση των ετήσιων λογαριασμών των περιουσιακών στοιχείων που κρατούνται στο κοινό ταμείο προβλέψεων και την ένταξή τους στους ενοποιημένους ετήσιους λογαριασμούς της Ένωσης.
            
            
               4.   Ο οικονομικός διαχειριστής παρέχει όλες τις πληροφορίες και συνδράμει τον υπόλογο, κατόπιν αιτήματος, στην εκπλήρωση αυτής της απαίτησης.
            
            
               5.   Ο οικονομικός διαχειριστής καταρτίζει ετήσιες εκθέσεις κινδύνου και επιδόσεων.
            
            
               6.   Κατόπιν αιτήματος του υπόλογου, του Ευρωπαϊκού Κοινοβουλίου ή του Συμβουλίου και του Ελεγκτικού Συνεδρίου, ο οικονομικός διαχειριστής παρέχει όλες τις πληροφορίες σχετικά με την κατάσταση και τις αποδόσεις του κοινού ταμείου προβλέψεων.
            
         
         
            Άρθρο 12
            Κατάργηση
            Η απόφαση C(2016)165 της Επιτροπής (13) και η απόφαση C(2017)7693 της Επιτροπής (14) καταργούνται.
         
         
            Άρθρο 13
            Ανάθεση αρμοδιοτήτων στον οικονομικό διαχειριστή
            Η Επιτροπή αναθέτει τις αρμοδιότητες και τα καθήκοντα του οικονομικού διαχειριστή στον γενικό διευθυντή της Γενικής Διεύθυνσης Προϋπολογισμού, εξαιρουμένων των υποχρεώσεων υποβολής εκθέσεων που αναφέρονται στο άρθρο 214 παράγραφος 2 του δημοσιονομικού κανονισμού.
            Ο γενικός διευθυντής της Γενικής Διεύθυνσης Προϋπολογισμού ασκεί τις εν λόγω αρμοδιότητες και καθήκοντα σε διαρκή βάση και υποβάλλει όλες τις συστάσεις και τις εκθέσεις σχετικά με τη λειτουργία του κοινού ταμείου προβλέψεων στο σώμα των επιτρόπων.
         
         
            Άρθρο 14
            Ημερομηνία εφαρμογής
            Η παρούσα απόφαση αρχίζει να εφαρμόζεται από την ημερομηνία εφαρμογής του πολυετούς δημοσιονομικού πλαισίου για την περίοδο μετά το 2020.
         
         
            Βρυξέλλες, 25ης Φεβρουαρίου 2020.
            
               
                  Για την Επιτροπή
               
               Johannes HAHN
               
                  Μέλος της Επιτροπής
               
            
         
         
            (1)  ΕΕ L 193 της 30.7.2018, σ. 1.
         
            (2)  Κανονισμός (ΕΕ) 2015/1017 του Ευρωπαϊκού Κοινοβουλίου και του Συμβουλίου, της 25ης Ιουνίου 2015, για το Ευρωπαϊκό Ταμείο Στρατηγικών Επενδύσεων, τον Ευρωπαϊκό Κόμβο Επενδυτικών Συμβουλών και την Ευρωπαϊκή Πύλη Επενδυτικών Έργων και την τροποποίηση των κανονισμών (ΕΕ) αριθ. 1291/2013 και (ΕΕ) αριθ. 1316/2013 — το Ευρωπαϊκό Ταμείο Στρατηγικών Επενδύσεων (ΕΕ L 169 της 1.7.2015, σ. 1).
         
            (3)  Κανονισμός (ΕΕ) 2017/1601 του Ευρωπαϊκού Κοινοβουλίου και του Συμβουλίου, της 26ης Σεπτεμβρίου 2017, για τη θέσπιση του Ευρωπαϊκού Ταμείου για τη Βιώσιμη Ανάπτυξη (ΕΤΒΑ), της εγγύησης του ΕΤΒΑ και του Ταμείου Εγγυήσεων του ΕΤΒΑ (ΕΕ L 249 της 27.9.2017, σ. 1).
         
            (4)  Κανονισμός (ΕΚ, Ευρατόμ) αριθ. 480/2009 του Συμβουλίου, της 25ης Μαΐου 2009, για την ίδρυση Ταμείου εγγυήσεων για τις εξωτερικές δράσεις (Κωδικοποιημένη έκδοση) (ΕΕ L 145 της 10.6.2009, σ. 10).
         
            (5)  Μερική συναντίληψη των συννομοθετών σχετικά με την πρόταση κανονισμού του Ευρωπαϊκού Κοινοβουλίου και του Συμβουλίου για τη θέσπιση του προγράμματος InvestEU [COM(2018) 439 final της 6ης Ιουνίου 2018].
         
            (6)  COM(2018) 460 final της 14ης Ιουνίου 2018.
         
            (7)  Απόφαση 77/270/Ευρατόμ του Συμβουλίου, της 29ης Μαρτίου 1977, περί εξουσιοδοτήσεως της Επιτροπής να συνάπτει δάνεια Ευρατόμ με σκοπό τη συμμετοχή στη χρηματοδότηση των πυρηνικών σταθμών παραγωγής ηλεκτρικής ενεργείας (ΕΕ L 88 της 6.4.1977, σ. 9).
         
            (8)  COM (2019) 640 final της 11ης Δεκεμβρίου 2019.
         
            (9)  COM(2020) 130.
         
            (10)  Κανονισμός (ΕΕ) 2017/1131 του Ευρωπαϊκού Κοινοβουλίου και του Συμβουλίου, της 14ης Ιουνίου 2017, για τα αμοιβαία κεφάλαια της χρηματαγοράς (ΕΕ L 169 της 30.6.2017, σ. 8).
         
            (11)  Κανονισμός (ΕΕ) 2017/2402 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2017, σχετικά με τη θέσπιση γενικού πλαισίου για την τιτλοποίηση και σχετικά με τη δημιουργία ειδικού πλαισίου για απλή, διαφανή και τυποποιημένη τιτλοποίηση και σχετικά με την τροποποίηση των οδηγιών 2009/65/ΕΚ, 2009/138/ΕΚ και 2011/61/ΕΕ και των κανονισμών (ΕΚ) αριθ. 1060/2009 και (ΕΕ) αριθ. 648/2012 (ΕΕ L 347 της 28.12.2017, σ. 35).
         
            (12)  Οδηγία 2009/65/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τον συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) (αναδιατύπωση) (ΕΕ L 302 της 17.11.2009, σ. 32).
         
            (13)  Απόφαση C(2016)165 της Επιτροπής, της 21ης Ιανουαρίου 2016, σχετικά με την έγκριση κατευθυντήριων γραμμών για τη διαχείριση των στοιχείων ενεργητικού του ταμείου εγγυήσεων του Ευρωπαϊκού Ταμείου Στρατηγικών Επενδύσεων.
         
            (14)  Απόφαση C(2017)7693 της Επιτροπής, της 22ας Νοεμβρίου 2017, σχετικά με την έγκριση κατευθυντήριων γραμμών για τη διαχείριση των στοιχείων ενεργητικού του ταμείου εγγυήσεων του Ευρωπαϊκού Ταμείου για τη Βιώσιμη Ανάπτυξη και την τροποποίηση της απόφασης C(2005)2992 σχετικά με τη διαχείριση των χρηματοδοτικών δραστηριοτήτων εκτός προϋπολογισμού της Ευρωπαϊκής Κοινότητας (ΕΚ), της Ευρωπαϊκής Κοινότητας Ατομικής Ενέργειας (Ευρατόμ), της Ευρωπαϊκής Κοινότητας Άνθρακα και Χάλυβα (ΕΚΑΧ) υπό εκκαθάριση και, συνακολούθως, των στοιχείων ενεργητικού του Ταμείου Έρευνας για τον Άνθρακα και το Χάλυβα.